
DISSERTATIO  MEDICA 


INAUGURALIS 

DE 


HYDROCEPHALO. 


PROFANDA, 

Scribendi  cupidi,  aut  novi  spe  exquirendi,  aut 
jam  explorata  luce  nova  illustrandi,  incitari  so-* 
lent.  Qui  vero  argumentum  jam  saepius  tenta- 
tum  aggreditur,  alios  inscitiae  arguere,  seque 
scrutatorem  feliciorem  exhibere,  facile  videtur. 

Non  autem  tanta  impulsus  fiducia,  quaedam 
de  malo  isto  gravissimo,  apud  medicos  Hydro- 
cephalus  nominato,  literis  mandare  statui ;  at 

summos  medicinse  honores  ambiturus,  ideoque 
aliquid  ad  artem  Apollinarem  attinens  conscrip¬ 
turus,  hanc  rem,  ipsius  momento  insigni  ad¬ 
ductus,  caeteris  praeposui ;  de  qua  utilissima  cog¬ 
nituque  dignissima  proferrem.  Hoc  genus  vale¬ 
tudinis  adversae  nusquam  et  nunquam  medicos 
latuit :  signis  enim  terrentibus  denunciatum,  et 
fere  semper  fato  maturo  finitum,  eorundem  acer¬ 
rimum  studium  non  sibi  adsciscere  vix  potuit : 
quo  factum  est,  ut  a  temporibus  antiquissimis 
usque  ad  hodierna,  quam  plurimi  ingenio  clari, 
reique  medicae  amplificandae  studiosi,  operam  huic 
collocaverint.  Quantulo  autem  profectu  quis 
ignorat  ?  peritissimi  nimirum  hunc  morbum 
nulli  fere  medicabilem  arti,  fateri  coguntur.  Quae 
cum  ita  se  habeant,  causas  et  naturam  ejus 
hucusque  magna  ex  parte  latitare,  curandique 
rationem  idoneam  desiderari  suspicatus,  animum, 
scripturus,  ad  haecce  adverti ;  haud  sane  tanti  me 
nodi  expediendi  capacem  professus,  sed  aliena 
et  feliciora  ingenia  ejusdem  admonendi  cupidus. 
Eoque  potius  malum  propositum  selegi,  quod 
inter  medicinam  faciendam,  nonnullos  eodem 
plexos  novisse  mihi  contigit. 

Hydrocephalum  auctores  duplicis  generis  pro¬ 
posuerunt  ;  internum  scilicet  et  eocternum.  Il¬ 
lum  latice  praeter  naturam  cerebri  atria,  sive 
ventriculos,  implente ;  hunc  vero  eodem  membra¬ 
nis  interjecto,  contineri  voluerunt ;  quos  opinio 
inanis  fefellisse  videtur ;  siquidem,  patefactis  mor¬ 
tuorum  corporibus,  ingens  humoris  copia  utrique 
harum  sedium  saepenumero  subesse  apparuit. 

Missa  autem  de  hac  re  controversia  inutili, 
nosse  juvat,  id  mali  genus,  quod  Hydrocephalus 
internus  apud  plures  vocatur,  jam  iniens  febri¬ 
culam  et  inflammationis  notas  sibi  praeferre, 
praecipitique  pede  in  mortem  abire  ;  ideoque 
Hydrocephalum  acutum  rectius  nominari:  al¬ 
terum  vero  genus  diutinum,  lentum,  febrisque 
et  incitationis  pene  expers,  haud  perperam  Hy - 
drQcephalum  chronicum  vocari.  De  utroque 
acturus,  ex  acuto  longe  crebriori,  et  ni  fallor,  in¬ 
dagatu  digniori,  incipiam. 

QUAEDAM  DE  HYDROCEPHALI  ACUTI,  NO- 
MINE  ET  DEFINITIONE. 

Hydrocephalus  acutus  alia  atque  alia  acce¬ 
pit  nomina,  prout  quisque  de  ejus  natura,  sede, 
causave  continente  judicaverit.  Praeter  istas 
voces  adjectas,  acutus  et  internus ;  alii  Hydro - 
cephalum  phreniticum ,  Cullenus  Apoplexi¬ 
am  hydrocephalicam ,  vocare  maluerunt.  Cui- 
leniano  nomini  illud  objiciendum,  hanc  valetu¬ 
dinem  ineuntem  notas  cerebri  inflammati,  cer- 
teve  ad  inflammationem  spectantis,  ostendere. 
Quo  perspecto,  eandem  Apoplexiam  phreniti¬ 
cam,  vel  Phrenitidem  hydrocephalicam ,  rec¬ 
tius  appellari  conjicio.  Si  apte  Phrenitis  hy~ 
drocephalica  dicitur,  constat  classem  Cullenia- 
num  “  Pyrexiae,”  ordinemque  “  Phlegmasiae,” 
eam  acceptura.  Nomen  illud,  Phrenitis  infan¬ 
tilis,  quibusdam  placere  accepi :  hoc,  causam  ob 
duplicem,  ablegandum  opinor ;  nimirum,  quod 
interdum  adolescentes  hoc  malo  aegrotarunt ; 
porro  quod  aetas  iniens  minime  sola  est  causa 
ejus  moderatrix.  Si  verum  sit  morbos,  notis 

eorum  perpetuis  et  insignibus  propositis,  atque 
praetermissis  adventitiis  et  levioribus,  rite  definiri, 
mancam  esse  Culienianam  definitionem  facile 
patebit ;  quippe  quae  signis  nonnullis  hujus  ma^ 
li  jam  ad  fatum  properantis  vacat.  He  altius 
perpensa,  sic  definire  ausus  sum.  “  Infantes  et 
impuberes  paulatim  adoriens  ;  primo,  oculis  lucis 
impatientibus  pulsuque  arteriarum  duro  et  ci¬ 
tiori  :  dein  pupillis  dilatatis,  et  pulsu  tardiori, 
tandem  artubus  convulsis,  pulsu  citissimo,  alto¬ 
que  stupore.” 

Scire  licet  cursum  HydrocepJiali  acuti  tria 
,sibi  spatia  praeferre  ;  e  quibus,  primum ,  cerebri 
inflammati,  vel  incitati ;  secundum ,  ejusdem  le¬ 
viter  oppressi ;  tertium  vero,  compressionem  ve¬ 
hementem  passi ;  notis,  denunciantur. 


DE  HYDROCEPHALI  ACUTI  SIGNIS. 

De  spatio  primo. — Paulo  ante  accessionem 
hujus  dirae  valetudinis,  animus  et  corpus  languere 
incipiunt ;  mentem  aequo  irritabiliorem  omnium 
fere  circumjectorum,  vitaeque  ipsius  taedet.  Vires 

simul  cibi  concoctrices  labuntur ;  quos  aeger  pa¬ 
rum  appetit,  nec  raro  sumptos  evomit :  quod 
signum  inter  initia  ipsa  notare  licet.  Paucis 
diebus  vel  hebdomadis  exactis,  aeger  febrire,  prae¬ 
ter  naturam  calere,  vultusque  rubescere,  coepe¬ 
runt  :  hae  notae  die  advesperascente  maxime  sae¬ 
viunt.  Nunc  demum  caput  vehementer  dolet : 
saepissime  circa  frontem  ;  modo  apud  verticem  : 
alias  dolor  alterutri  ejus  laterum  insidet,  utrum- 
cunque  doleat  latus,  illorsum  caput  inclinatur. 
Vultus  nunc  saturiori  rubore  floret :  oculos  irri¬ 
tabiliores  lux,  auresque  sonus,  offendunt :  pu¬ 
pilla?  plus  quam  fert  natura,  lumine  illato,  coarc- 
tantur  :  aures  sonant.  Noctu  aeger  vigilat,  som- 
nove  brevi,  nec  recreaturo  potitur :  siquidem 
inter  dormiendum  artus  jactat,  nares  digitis  car¬ 
pit,  dentibus  frendet,  aut  somniis  terrentibus  de¬ 
repente  excitatur. 

Praeter  haec,  quasi  miserrimus  crebro  ejulat, 
et  interdum  delirat.  Arteriae  inter  haec  dure, 
citius  quam  ex  consuetudine,  non  autem  valide 
micant,  fere  centies  et  vicies  quaque  sexagesima 
horae  parte.  Respiratio  solito  incitatior,  nec 
citra  laborem.  Fauces  et  lingua  perarescunt, 

haec  simul  sorde  foedatur;  quo  fit  ut  sitis  cru¬ 
ciet.  Vomitus  nihilo  levior  exercet,  qui  sane 
atque  capitis  dolor  vicissim  urgere  observantur. 

Tormina  saepe  angunt,  qualia  vermibus  intes¬ 
tino  inhaerentibus  nasci  consuerunt.  Alvus  tar¬ 
dissima  oleosum,  foetidum,  atrum  aut  viride,  par- 
ceque  et  raro,  excernit,  vix  medicamentis  cienda. 
Urina  redditur  parum  rufaque.  Sanguis  nunc 
vena  incisa,  missus  tunicam  istam  corio  similem 
modo  sibi  praefert.  Longe  saepius  cutis  summa 
aret;  quod  si  madeat,  sanguinisve  paululum  e 
naribus  stillet  (quae  notae,  aliis  quibusdam  morbis 
urgentibus  spem  insignire  solent)  aeger  tamen 
nequaquam  exinde  expeditur.  Signa  jam  relata 
quae  stadium  primum  complectitur,  tempus  in¬ 
certum  manent :  perraro  autem  minus  sex  am~ 
pliusve  viginti  dies  trahunt. 

De  spatio  secundo. — Tandem  incitatio  jam 
descripta  torpore  mutatur.  iEger  soporari  coe¬ 
pit  ;  adeo  ut  prae  teneris  annis,  sensumque  obru¬ 
tum,  voce  aerumnas  significare  nequeat.  Pupillce 
nunc  immotae,  luce  illata  patescunt ;  et  saepe 
imago  duplex  cujusvis  rei  oculis  objectae  mentem 
fallit.  Stertit  infelix  gravi  ter  que  spirat ;  motus 

arteriarum  fiunt  tardiores,  inaequales  atque  imbe¬ 
cilli,  fere  circiter  lxx  vel  lxxx  quaque  LXma  ho¬ 
rae  parte ;  Geegorio  sane  testante,  semel  non 
amplius  xviii.  Adhuc  cibi  fastidiuntur  et  evo¬ 
muntur  :  etsi  haud  celandum,  vomitum,  hoc  spa¬ 
tio  secundo  jam  ad  finem  spectante,  interdum  qui¬ 
escere  :  imo  vero  aegrum  tunc  modo  voracem  fieri. 

Alvus  tarda  et  pertinax  raro  descendit, 
nonnunquam  etiam  vermes  dejiciuntur.  Ali¬ 
quando  inter  haec,  stupor  tantus  obrepit,  ut  aeger 
vix  aut  ne  vix  quidem  incitamentis  suscitari 
possit.  Duos,  tres,  quatuorve  dies  haec  signa 
perseverant. 

De  spatio  teetio. — Tandem  omnia  in  prae- 
ceps  ruunt.  i£ger  eo  usque  soporatur,  ut  nulli  fere 
incitamento  pareat ;  atque  omnino  videre,  au¬ 
dire,  sentire,  intelligere  nequeat.  Vox  faucibus 
haeret ;  vorandi  facultas  deletur ;  arteriae  lan¬ 
guidissime,  creberrime,  nec  vero  inaequaliter, 
saliunt,  sic  equidem  ut  quoties,  intra  partem 
horae  LXraam  se  attollant  et  submittant,  vix  me¬ 
dico  per  digitum  impositum,  statuere  liceat; 
haud  raro  centies  et  quinquagies,  interdum  du¬ 
centies  micuerunt.  Pupilla*  immotae  patescunt ; 

quod  idem  subinde  de  oculis  ipsis  notandum,  vel 
aegro  jam  dormiente  eo  quod  fibrae  palpebrarum 
orbiculares  solvuntur.  Fieri  solet,  ut  unum 
corporis  latus  resolvatur,  alterum  vehementer 
convellatur.  Spiritus  trahitur  et  emittitur  ae¬ 
gerrime,  vires  concidunt.  Summa  cutis  friget 
et  humet ;  alvus,  quae  ante  hac  pertinax  raro 
descenderat,  nunc,  animi  injussu,  fusa  esse  coepit ; 
urina  simul,  citra  mentis  imperium,  effluit.  De¬ 
mum,  contrito  robore,  membrisve  omnibus  con¬ 
vulsis,  infelix  absumitur. 

Etiamsi  multo  frequentius  Hydrocephalus 
acutus  speciem  sibi  jam  descriptam  induit,  haud 
tamen  celare  oportet  plures  causas,  veluti  cor¬ 
poris  proprietates,  aetatis,  vitae  et  victus  rationem, 
et  quo  sunt  hujusmodi,  eum  haud  parum  mutare 
et  moderari.  Quanquam  plerosque  nervorum 
distentiones  prius  vellere  coeperunt  quam  ad  ul¬ 
tima  sit  ventum,  haud  tamen  desunt,  quos  mor¬ 
bo  jam  ineunte,  torquent.  Neque  perpetuum 
est  ut  vomitus  plectat ;  quo  nonnulli,  pauci  sane, 
prorsus  vacarunt. 

Quinetiam  contigit  quibusdam  medicis  llij- 
drocephalo  acuto  tentatos  curare,  quibus  arteriae 

a  principio  ad  fatum  usque  citissime  motae  sunt ; 
alii  earundem  motum  initio  concitatum,  dein 
lentiorem,  non  autem  citissimum  paulo  ante  mor¬ 
tem  notarunt. 

Satis  patet  ex  jam  propositis,  hoc  malum  diu¬ 
tinum  non  esse.  Saepissime  vigesimo  circiter 
die,  modo  citius  modo  serius,  morte  finitur. 


QUAE,  PATEFACTIS  CADAVERIBUS,  IN- 
TROSPICIANTUR. 

Patefactis  absumptorum  corporibus,  multa 
secus  atque  fert  natura  reperiri  solent ;  neque  ta¬ 
men.  silendum,  subinde  at  raro,  nihil  insoliti, 
praeter  cerebri  vasa  ultra  consuetudinem  dis¬ 
tenta,  patuisse.  Pluribus  eorum  qui  perierunt, 
cerebri  atria  latice  redundare  consuerunt.  Hu¬ 
jus  copia  aliis  alia  est ;  ita  equidem  ut  raro  mi¬ 
nus  unam,  aut  amplius  octo  uncias,  introspicere 
liceat.  Hic  humor  hydropico  aliquanto  tenuior, 
pene  albuminis  expers  est.  Frequentissime  om¬ 
nia  cava  cerebri  eodem  humectantur ;  interdum 
quaedam  solummodo  eorum.  Aliquando,  paux- 

illum  lymphae  cerebri  membranae  extimae  sub¬ 
jectae  invenitur.  Quinetiam  subinde  membranae 
cerebri  praeter  naturam  cohaeserunt,  crassiores  au¬ 
tem,  ob  fibrinam  secretam.  Arteriae  venaeque 
ejusdem,  praesertim  apud  partes  exteriores  et 
plexum  choroideum ,  fere  turgent.  Modo  cere¬ 
brum  fabricam  aequo  sibi  molliorem  praetulit. 
Persaepe  etiam  tubercula,  scrophula9  ut  videtur 
oriunda,  speciei  multiplicis,  modo  dura,  alias 
mollia,  pureve  referta,  idem  obsederunt. 

Praeter  haec  longe  plures  ex  hydrocephalicis 
struma  inquinari,  docent  glandes  cervicis  congio - 
batce,  e t  frequenter  mesentericae  tumefactae,  ven¬ 
ter  durior  et  grandior,  aliaque  eodem  spectantia 
notanda. 


DE  CAUSIS  HYDROCEPHALI  ACUTI. 

Causae  morborum  triplicis  esse  generis  viden¬ 
tur.  Abditae  sunt,  causae  istae  interiores,  id  est 
corpori,  fere  natura  infixae,  quae  hominem  ad 
morbos  subeundos  proclivem  reddant,  nec  vero 
per  se  moveri  possint.  Evidentes  sunt,  quae, 

proclivitate  existente,  admotas  morbos  excitent : 
quaeque  longe  saepius  extra  corpus  ipsum  positae 
sunt.  Continentes ,  quae  sublatae  morbos  tollant, 
mutatae  mutent :  unicam  vero  causam  continen¬ 
tem,  cuique  morbo  contingere  necesse  est.  De 
harum  singulis,  quod  ad  morbum  propositum, 
paucis  disputabo. 

De  Causis  Abditis.-— Tenelli  et  impuberes 
prae  adultis  hoc  morbo  conflictantur :  quo  fit  ut 
aetas  iniens  et  pueritia  inter  causas  abditas  ha¬ 
bendae  sint.  Huc  vero  operam  conferunt,  eo 
quod  capitis  arteriae  motu  incitatiori  saliunt, 
ipsum  pro  rata  parte  amplius  est,  ejusque  paries 
laxior,  aetati  tenerae  quam  provectiori.  Usu  por¬ 
ro  docemur  corpora  struma  infecta,  delicatiora 
mobilia  temperamentocpiQ  sanguineo  praedita, 
Hydrocephalo  acuto  aptissima  esse ;  quod  cum 
ita  se  habeat,  non  admirandum  eundem,  quasi 
haereditate  modo,  a  parentibus  ad  natos  trans¬ 
ferri.  Ne  multa  igitur,  causae  abditae  jam  dictae 
non  solum  corpora  ad  morbum  propositum  incli¬ 
nant,  vel  propensa  reddunt,  verum  etiam  natu¬ 
ram  et  speciem  ejus  eo  usque  modefantur,  ut  ip¬ 
sissimae  causae  excitantes,  quae  hisce  abditis  ad- 

jeetae  Hydrocephalum  acutum  moliuntur,  citra 
easdem  admotae,  morbi  genus  ei  omnino  dissi¬ 
mile  gignerent. 

De  Causis  Evidentibus. — Quicquid,  citra 
causas  abditas,  id  est  cuivis  adulto,  valido  et  stru¬ 
mae  integro,  phrenitidi  ciendae  est  habile,  iisdem 
praesentibus,  hunc  morbum  excitabit.  Hujusmodi 
sunt  caput  ictu  lapsuve  violatum,  frigus,  calor, 
victus  plus  aequo  opimus  neque  concoctu  facilis ; 
alvus  pigrior  quam  fert  natura ;  acria  intestino 
inhaerentia  ;  cutis  summa  derepente  ex  Rubeola , 
Scarlatina ,  Variola ,  aut  Tineet  deflorescens ; 
praeter  alias  noxas,  quae  sanguinem  praeter  mo¬ 
dum  ad  cerebrum  impellant.  Verisimile  est  tu¬ 
bercula,  de  quibus  dixi,  modo  hunc  morbum,  pro¬ 
pria  irritandi  facultate,  excitasse ;  eoque  potius 
inducor,  qui  ita  sentiam,  quod  saepenumero,  unde 
natus  fuerit,  pene  latet. 


De  Causa  Continente. — Fere  omnia  quae, 
capite  mortui  patefacto,  prodeunt, inflammationem 
cerebri  ejusve  membranarum,  propriam,  antecessis¬ 
se  testantur.  -  Huc  nimirum  plane  attinent  mem- 

branae  saepe  crassiores  fibrince  obductae,  vel  praeter 
naturam  cohaerentes ;  tubercula  pure  repleta  sub¬ 
inde  reperta.  Neque  statuere  dubitabo,  laticem 
insolitum,  qui  cerebri  cava  et  membranas  humec- 
tat,  necnon  vasa  ejus  tumefacta,  eodem  esse  re¬ 
ferenda  :  siquidem  notae  plures  ineuntis  Hydro - 
cephali  acuti ,  quales  sunt  febricula,  vultus  rubi¬ 
cundus,  pupillae  justo  arctiores,  lucis  oculi,  aures 
soni  parum  tolerantes,  motus  arteriarum  conci¬ 
tati  et  duri,  aliorsum  referri  nequeunt.  Quod 
si  aliquis  objiciat,  hoc  malum  phrenitidi  longe 
distare,  respondeo  aetatem  teneram,  corpusque 
struma  inquinatum  et  imbecillum,  efficere  ut 
haec  inflammatio  propria,  minus  acuta ;  (lenta 
enim,  vel  chronica ,  est  omnis  inflammatio  imbe¬ 
cillum  aggressa,  cuicunque  sedi  incumbat).  Uti 
igitur  paucis  absolvam,  causa  continens  est,  “  In¬ 
flammatio  cerebri  lenta  atque  moderatricibus  in¬ 
dole  et  infantia  strumosa,  sui  similis,  in  laticis 
profusionem  fere  desitura.” 

DE  SIGNORUM  RATIONE. 

A.  Quod  ad  primam  Uydrocephali  acuti 
partem,  haud  dubitari  potest,  quin  ejus  indicia 
ad  cerebrum  inflammatum  certeve  concitatum, 
sint  referenda.  Oculi  irritabiles ,  nec  lucis  pa¬ 
tientes,  aures  sonantes,  dolor  capitis,  vultus 
rubrior,  febricula,  motusque  arteriarum,  du¬ 
riores  et  citiores,  &c.  aliorsum  relegari  plane 
nequeunt.  Vomitus  miro  consensu  qui  cere¬ 
brum  cum  ventriculo  sociat,  enascitur.  Nares 
pruriunt,  cegerqne  dentibus  frendet,  eo  quod 
intestinum  torpens  duro  et  corrupto  stercore, 
nec  raro  ipsis  vermibus  inclusis,  exasperatur  ;  ne¬ 
mo  autem  medicorum  ignorat,  quantum  omnes 
meatus  alimenti  partes  inter  se  consentiant. 

B.  Stupor,  pupillce,  luce  illata  immotae  et  pa¬ 
tentes,  mens  imagine  duplici  cujusve  rei  visae 
lusa,  id  est,  strabismus,  pulsus  arteriarum 
tardiores,  spiritus  gravior,  eo  ut  subinde  aeger 
stertat ,  praecipuae  notae  partis  secundae  morbi,  de 
quo  agimus,  cerebrum  oppressum  testantur.  Nec 

eas  aliunde  orire  hinc  patet ;  quod  Apopleocia 
ipsa,  (cujus  mali  notae  praedictae  sunt  indices  ha¬ 
bendae,)  cerebro  humano  belluinove  quoque  mo¬ 
do  presso,  statim  accedit ;  expedito  protinus  eva¬ 
nescit.  Si  quis  autem  interrogat,  unde  cerebrum 
hic  opprimatur,  respondeo  laticem  intus  secretum 
causam  esse  gravantem,  et  inflammationem  prae¬ 
gressam  efflcere  ut  idem  secernatur.  Quinetiam 
vasa  cerebri  turgentia,  et  aliquando  tubercula, 
operae  aliquantum  ad  cerebrum  hic  opprimen¬ 
dum,  collocare  videntur. 

C.  Signa  partis  tertiae  memoratu  dignissima 
pessima  sunt,  facile  vel  expertum  rei  medicinae 
territura  ;  nempe,  stupor  altus ,  videndi ,  audien¬ 
di ,  gustandi ,  loquendi ,  vorandique  facultas  im¬ 
minuta  vel  deleta ;  unum  latus  corporis  con~ 
vulsum ,  alterum  resolutum ;  motus  arteriarum 
citissimi,  &c.  Usu  docemur  haec  signa  omnia 
e  cerebro  vehementer  compresso  exoriri ;  quod 
sane  ipsa  Apoplexia  clare  illustrat.  Saepe  enim, 
quem  prius  indicia  hujus  morbi  solita  plexuerint, 
ei  accessio  nova  diras  notas  jam  propositas  infert; 
mortuique  patefacto  cadavere,  cerebrum  compres- 

sionem  quaesitissimam  subiisse  conspicitur.  Ju¬ 
dicare  igitur  licet,  uti  cerebrum  aliquanto  laticis 

t 

intus  secreto  leviter  pressum  secundam  Tlydro- 
cephali  acuti  partem  continet ;  ita  hoc  viscus  la¬ 
tice  increscente  multo  magis  oppressum,  tertiae 
ejusdem  morbi  partis  notas  progignere.  Pes  est 
notissima,  quantulumcunque  pateat  ejus  ratio, 
cerebrum  arteriarum  motum  insigniter  pressum 
celerare,  levius  autem  tardare.  Denique,  au¬ 
diendi,  loquendi,  vorandi,  stercus  et  urinam  re¬ 
tinendi  facultas  deleta,  unum  latus  convulsum, 
alterum  solutum,  &c.  non  nisi  cerebro  quam  maxi¬ 
me  presso  nascuntur ;  eo  quod  tuber  annulare 
et  medulla  oblongata  plurium  nervorum  chor- 
dceque  spinalis  fontes  tunc  opprimuntur ;  causa 
autem  comprimente  leviori,  illaesa  perstant. 

DE  DIAGNOSI. 

Permagni  interest  Hydrocephalum  acu¬ 
tum  ab  aliis  morbis  quadam  similitudine  cum 
eo  sociatis  dignoscere  posse.  Eundem  vero  quod¬ 
ammodo  simulant  Verminatio ,  Febris  infantum 

remittens ,  Scrofula  mesenterica ,  et  Dentitio .. 
Quomodo  ab  horum  singulis  discernatur,  paucis 
ostendere  nitar. 

De  Verminatione  ei  Ilydrocephalo  invi¬ 
cem  discernendis.  —  V erminationem  ab  Hy~ 
d7'ocephalo  acuto  clare  dignoscere  eo  difficile  est, 
quod  utriusque  fere  commune  est  impuberes, 
struma  inquinatos  et  imbecillos  aggredi ;  quod 
insuper  cerebrum  et  alimenti  meatus  perinsigni 
consensu  inter  se,  ministrante  genere  nervoso* 
connectuntur.  Multa  sane  indicia  hujus  cum 
illa  communia  sunt,  nimirum  nares  prurientes, 
dentium  stridor,  artus  convulsi,  febricula,  anima 
foetens,  strabismus ,  pupillae  luce  illata  patentes, 
venter  durus  et  tumidus,  &c.  Rei  tamen  medi¬ 
cae  perito  ;  hisce  observatis,  dijudicare  licebit, 

a.  Ineunte  Ilydrocephalo ,  oculi  irritabiles  lu¬ 
cisque  non  patientes,  aliaeque  cerebri  inflammati, 
vel  concitati,  notae  nunquam  non  accedunt ;  quae 
mala  Verminatio  haud  unquam  gignit. 

b .  Illo  aegrotantibus,  artus  non  nisi  morte  jam 
propinqua  convelluntur,  notaeque  simul  cerebri 

admodum  gravati  cum  hoc  signo  sociantur ;  hac 
vero  implicatis,  ab  initio  ad  finem  usque,  con¬ 
vulsio  membra  exagitare  potest ;  at  levior  et  ci¬ 
tra  istas  notas. 

c .  Ille  facit,  ut  arteriae  principio  crebrius  et 
durius  quam  fert  natura,  dein  tardius  et  inaequa¬ 
liter,  postremo  creberrime,  saliant ;  haec  autem 
ut  sanitati  convenienter  moveantur,  certeve  non 
multum  turbentur. 

d.  Illo,  plexus  cibos  pene  continenter,  nisi  ad 
finem  male  appetit,  et  sumptos  evomit ;  hac  cor¬ 
reptus,  cibi  modo  voracior,  alias  fastidiosus  est, 
at  raro  vomitu  torquetur. 

e.  Denique,  cui  vermes  intestinum  occupant, 
ei  alvus  modo  fusa,  modo  tardior,  non  autem 
pertinax  est,  atque  dejectiones  pituita  viscida 
refertae ;  at  vero  hydrocephcdico  alvus  perquam 
coacta,  vix  medicamentis  solicitatur,  subatrum 
aut  viride  et  quasi  oleosum  excretura. 

De  Febre  Infantuin  Remittente ,  et  Hy - 
drocephalo  Acuto  Invicem  Dignoscendis.  — 
Quamvis  Febris  infantum  Remittens  notas  ad» 


20 


DE  HYDRGCEFHALO. 


modum  acutas  sibi  praefert,  dolore  tamen  isto 
capitis  continente,  et  crudelissimo,  circa  frontem, 
occiput,  latus  aut  verticem,  Hydrocephali  acuti 
proprio,  vel  prorsus  vacat,  vel  certe  leniorem,  nec 
assiduum  exhibet.  Huc  accedit  eam  febrem 
abnormem  esse,  neque  diutinam  ;  nec  sig¬ 
nis  dirioribus  Hydrocephali  confirmati  sti¬ 
pari. 

\ 

Quod  ad  Scrofulam  Mesentericam  eidem 
cum  Hydrocephalo  acuto  commune  est  fere  in¬ 
fantes,  strumaque  imbutos  aggredi.  Illa  autem, 
uti  de  ejus  notis  propriis  satis  conspicuis  sileatur, 
signis  inflammati  cerebri  caret. 

Jam  Dentientes  interdum  in  Hydrocephalum 
acutum  incidunt.  Quod  si  infanti,  cui  dentes 
nondum  gingivas  transgressi  sint,  artus  convel¬ 
luntur  citra  stuporem,  aliaque  pressi  cerebri  in¬ 
dicia  ;  et  febricula  simul  urget,  dentes  esse  uni¬ 
cam  malorum  causam  genitricem,  constat ;  eoque 
clarius  hoc  patet,  si  sectis  gingivis  alvoque  ex¬ 
purgatae  cedant.  Quinetiam,  Dentitio  caret  sig- 

nis  Hydrocephali  notabilioribus,  jam  toties  enar¬ 
ratis. 

Siquidem  hydrocephalici  subinde  prima  parte 
morbi  nondum  finita  obsurdescunt,  medicum  ca¬ 
vere  decet,  ne  ista  surditate  pro  stupore  ha¬ 
bita,  laticem  jam  intus  profusum  perperam  judi¬ 
caret. 


DE  PROGNOSI 


Eventus  morborum  futuros  .praesagire  posse 
permagni  medicorum  interest ;  haud  sane,  quod 
iisdem  cognitis,  sanitatem  reducendi,  aut  fatum 
praecavendi  illico  patentes  fiunt ;  sed  quod  vel 
peritissimi,  nisi  recte  augurentur,  ignari  et  in¬ 
scientes  esse  existimantur. 

Vix  aut  ne  vix  quidem  errabit  medicus,  hoc 
dirum  malum  semper  metum,  perraro  aliquid  spei 
secum  affere  professus.  Usu  docemur,  ex  mille 
aegrotantibus  vix  unicum  ad  salutem  reduci. 
Moneo  secundus,  vir  equidem  summae  fidei  con- 

tendit,  nulli  hydroceplialico  non  esse  pereun¬ 
dum. 

Uti  igitur  paucis  absolvam,  manifestum  est, 
non  sperandum,  nisi  inflammatione  cerebri,  id 
est,  prima  hujus  morbi  parte  nondum  fluita. 
Fieri  enim  potest  ut,  aegro  rite  depleto  et  sedato, 
ista  inflammatio  devincatur;  quod  si  haec  jam 
efflcerit  ut  cerebri  atria  secreto  latice  tumeant, 
infelicem  in  praecipiti  versari  patet.  Si  vero 
praeter  notas  cerebri  insigniter  pressi,  vires  sol¬ 
vuntur,  cutis  gelido  humet  sudore,  artus  tremunt 
et  frigent,  trunci  sustinendi  impotentes,  mortem 
in  propinquo  esse  judicandum. 


DE  MEDENDI  RATIONE. 

Siquidem  omnes  notae  hujus  mali  ineuntis 
cerebri  inflammationem  subesse  arguunt,  quae  pe¬ 
de  praecipiti  in  laticem  intus  fusum  abit,  acriter 
et  statim  agendum  esse  constat.  Haecce  vero 
consilia  curationem  totam  amplectuntur ;  id  est, 

A.  Oportet  quam  primum  inflammationem 
vincere. 

B.  Si  id  minus  liceatr  dein  efflcere  ut  humor 
exhalatus  resorbeatur. 

C.  Signa  molesta  simul  consopire. 

A.  Iis  quae  vacuefaciant  et  sedent  utendum ; 
illuc  spectant  sanguinis  detractio,  alvique  pur¬ 
gantia  et  exulcerantia  adhibita ;  huc  vero  Digi¬ 
talis  'purpurea  ea  quae  refrigerent,  aliaque  ejus¬ 
modi.  De  horum  singulis  pauca  disseram. 

* 

De  Sanguine  mittendo . — iEtas  iniens,  cor¬ 
pus  struma  imbutum,  et  ipsius  morbi  natura 
venam  brachii  secari,  largamve  sanguinis  molem 
ullo  modo  detrahi,  non  sinunt.  Satius  est  vasa 
capitis  deplere,  cucurbitulis  cruentis  impositis, 
vel  arteria  temporali  incisa.  Persaepe  hirudines 
minus  tuto  admoventur,  eo  quod  sanguinis  cur¬ 
sus  aegerrime  reprimitur :  hoc  infantibus  haud 
raro  contingere  usu  didici.  Quamvis  ars  medica 
praeceptis  perpetuis  fere  vacat,  nosse  tamen  juvat 

ni  aeger  annum  jam  aetatis  vnmum  expleverit, 
brachii  venam  non  icendam  ;  si  cui  vero  eam  ae¬ 
tatem  transgresso  notae  inflammationis  saeviant, 
ei  uncias  sanguinis  viii  ad  x  recte,  vena  brachii 
icta,  educi.  Meminisse  simul  juvat  infantibus 
implicatis,  tutius  et  utilius  esse,  alvum  vel  acri¬ 
ter  purgare,  quam  venas  exinanire. 

De  Alvi  Purgantibus . — Venis  jam  probe 
vacuefactis,  alvum  solicitare  oportebit,  idque 
mature ;  scire  enim  licet,  verminatio  an  malum 
propositum  urgeat  (quod  principio  sane  dubium 
esse  potest,)  medicaminas  dejectioni  moliendae 
accommodata  multum  adjutura. 

Illud  quoque  meminisse  juvat,  intestinum  eo 
torpere,  ut  modis  eorundem  amplioribus  opus 
sit.  E  submur.  hydrarg.  incipiendum ;  cujus 
grana  vi,  viii,  ampliusve  danda  ;  dein  rite  ac¬ 
cedit  quivis  mediorum  salium.  Alvus  simul  du¬ 
ci  debebit,  idoneo  liquore  injecto. 

Haecce  remedia  duplici  ratione  opitulantur ; 
nimirum,  sanguine  deorsum  a  capite  vertendo ; 
necnon  mole  humorem  circumeuntium  minu¬ 
enda. 

De  Exulcerantibus.— Siquidem  cutis  de¬ 
repente  ex  Tinea  Capitis ,  Scarlatina ,  Variola , 
&c.  deflorescens,  in  hunc  morbum  desiit,  hinc  non¬ 
nulli,  inter  quos  praepollet  Hutherfordxus, 
contendunt  emplastrum  lyttw  summo  capiti  im¬ 
positum  profuturum ;  eo  quod  summa  cute  ex¬ 
inde  rubefacta  et  exulcerata,  sanguis  huc  deri¬ 
vatur,  et  inde  cerebri  inflammatio  sedatur ;  quos 
perperam  judicasse  opinor  ;  usu  enim  doctus,  per¬ 
hibeo  partem  exulceratam  persaepe  in  gangraenam 
ruere  malo  corporis  habitu  eo  operam  conferente ; 
alias,  id  est,  aegrotante  irritabiliori  emplastrum, 
relatum  febrem  et  inflammationem,  facis  instar, 
exasperare.  Longe  praestat,  ni  fallor,  caput  ad 
cutem  tondere,  et  dein  aqua  aceto  mista,  frigida 
lavare.  Inter  sedantia  folia  Digitalis  purpureae 
summi  aestimantur.  Si  conceduntur,  satis  erit, 
quotidie  guttas  v  semel  aut  bis  ingerere.  Ad 
refrigerandum,  praeter  jam  dicta,  cether  sulphu - 
ficus  capiti  instillatus  multum  valet ;  quippe 
qui  celerrime  in  sublime  fertur. 

Quinetiam  inflammatione  jam  praesente,  caput 
erigendum  ;  subducenda  omnia  quae  cervicem  op¬ 
primant  ;  corpus  stragulis  levissimis  operien- 

dum ;  conclave,  ubi  aeger  habitat  perflatum  ac¬ 
cipere  debet.  Fugienda  quaecunque  cor,  arterias 
genusque  nervosum  irritent ;  veluti  aestus,  sonus, 
lux  intentior.  Potui  aptissima  est  aqua  succis 
acidulis  plantarum  imbuta ;  cibus  praestat,  con¬ 
coctu  facilis,  parcior,  et  potissimum  e  frugibus. 

B.  Quo  humor  exhalatus  resorbeatur,  (si,  eheu ! 
auxilia  jam  memorata  isti  eventui  obniti  non  po¬ 
tuerint,)  iis  insistendum  remediis  quae  vasa  lym¬ 
phatica  cieant ;  necnon,  quae,  humoribus  alior¬ 
sum  a  capite  derigendis,  caveant  ne  plus  laticis 
jam  secreto  adjiciatur.  Illa  sunt  praeparata  ex 
hydrargyro,  atque  vis  electrica  aut  galvanica ; 
haec  autem,  alvi,  urinae,  sudorisque  moventia, 
exulcerantia  et  sternutamenta.  De  quorum 
singulis  dicendum. 

De  Hydraegyho. — Simul  atque  inflamma¬ 
tio  in  laticem  secretum  abierit,  praetermissis  re¬ 
mediis  ei  debellandae  habilibus,  protinus  hydrar¬ 
gyro  sic  utendum,  ut  humores  circumeuntes  pe¬ 
tat,  osque  saliva  impleat ;  nullum  sane  auxilii 
genus  vasa  lymphatica  concitandi  potentius  est. 

Hydrocephalicis  autem  tarde  et  aegri  resorbetur ; 
quibus  nempe  vasa  lymphatica  insigniter  tor¬ 
pent,  huc  conferentibus  morbi  natura  aetate  te¬ 
nera,  et  corpore  struma  inquinato.  Quod  ad 
ministrandi  rationem,  summa  cutis  unguento 
hydrargyri  oblinenda ;  ingestis  simul  pilulis 
hydrargyri ,  aut  modis  exiguis  suhmuriatis  hy¬ 
drargyri .  At  vero  lugemus,  hoc  potens  reme¬ 
dium  fere  semper  inutile  confessi.  Inter  haec 
alvus  simul  purgari  debet,  submuriate  hydrar¬ 
gyri  aliisque  eum  in  finem  aptis,  ita  ut  supra 
memini,  datis. 

Quidam  vasa  lymphatica  capitis  aura  electrica 
et  vi  galvanica  stimularunt ;  tuto  et  utiliter  an 
secus,  anceps  haereo. 

Ex  Urinae  moventibus,  supertartras  po¬ 
tas  s  ce,  Scilla  maritima  et  spiritus  Juniperi  com¬ 
munis  dilutior ,  &c.  interdum  profuere,  humori¬ 
bus  scilicet  a  capite  derivandis,  ideoque  exhala¬ 
tione  laticis  auctiori  praecavenda.  Pari,  ut  exis¬ 
timo,  ratione  juvare  possunt  exulcerantia ,  atque 
sudoris  moventia ;  nempe  tepedarium ,  aqua 
acetatis  ammonice  et  praeparata  ex  antimonio* 

Sternutamenta ,  veluti  pulvis  foliorum  Asari 
Europaei,  et  subsulphas  hydrargyri  flavus,  a 
quibusdam  laudantur ;  quippe  quos  humores  a 
cerebro  ad  nares  dirigunt,  illiusque  vasa  absor¬ 
bentia,  si  quae  sint,  incitant ;  me  judice,  parvi 
sunt  facienda. 

C.  Si  vomitus  gravior  perquam  cruciet,  conso¬ 
piendus  erit  citrate  potassas  vel  sodce  inter  spu¬ 
mandum  epoto.  Interdum  opii  pauxillum  jure 
accedit.  Si  inflammatione  et  febre  jam  praesen¬ 
tibus  aeger  plurimum  calet,  et  inquietus  se  jactat, 
summam  cutem  spongia  aceto  dilutiori  satura 
madefacere  saepe  perquam  opitulatur.  Caetera  ad 
(C.)  retinentia,  jam  satis  exposita  sunt. 

QILEDAM  DE  HYDROCEPHALO  CHRONICO. 

Hydrocephalum  chronicum  Cullenus  ad 
classem  Cachexia,  ordinemque  Intumescen¬ 
tur,  retulit.  Sic  definiri  potest :  “  Caput  valde  am¬ 
pliatum,  calvaria  fere  aequo  mollior,  hiantesque  su¬ 
turae,  ob  laticis  plurimum  intus  secretum.”  Hoc 
malum  Acuto  jam  dicto  prorsus  alienum  esse, 

hinc  constat ;  quod  saepe  plures  menses  annosvc 
traxit;  quod  iniens  inflammationis  notis  vacat; 
porro,  quod  caput  eo  implicatis  semper  intumes¬ 
cit. 

De  Signis. — Interdum  hic  morbus  cum  ho¬ 
mine  nascitur.  Caput  admodum  tumet,  frons 
prominet ;  ossa  calvariae  fere  molliora  sunt ;  quod 
tamen  perpetuum  non  est.  Sensus  hebetantur  eo 
profecto  ut  interdum  aeger  non  intelligat,  videat, 
audiat,  olfaciet,  gustet,  aut  aliquid  recte  perci¬ 
piat.  Pupillae  fere  immotae  patent.  Artus  mar¬ 
cent  ;  non  raro  loquendi  et  vorandi  facultas  fa¬ 
bitur.  Persaepe  hemiplegia ,  aliquando  para¬ 
plegia,  accedit ;  motus  arteriarum  imbecilli 
sunt,  modo  tardi,  modo  citiores.  Vomitus  cre¬ 
bro  exercet ;  alvus  saepe  pigerrima  est ;  alias  ani¬ 
mi  injussu  fluit,  urina  simul  citra  mentis  impe¬ 
rium  stillante.  Hydrorachitis  frequenter  cum 
hoc  morbo  sociatur. 

Cadavere  secto ,  plures  laticis  librae  cerebri 
membranas  et  atria  distendere  reperiuntur,  ip- 
sumque  vesicae  quasi  speciem  sibi  praefert.  Huc 

accedunt  tubercula  strumosa ,  et  glandula  pitui¬ 
taria  saspe  durata. 

Quod  ad  causas  abditas ,  eaedem  sunt  quae  ad 
Hydrocephalum  acutum  pertinent.  Causas  ex¬ 
citantes  medici  ignorant. 

Ratio  Signorum,  patebit  ex  iis,  quae  liuc  atti¬ 
nentia  de  parte  secunda  et  tertia  Hydrocephali 
acuti  scripsimus. 

Quod  ad  Prognosin,  omnia  metum,  nulla 
spem  indicant. 

De  Curatione. — Usus  jamdudum  edocuit, 
omnibus  hoc  morbo  terribili  laborantibus  serius, 
ocyus  pereundum  esse ;  oportet  tamen  medicus 
tantum  non  desperet,  at  mature  et  sedulo  iis  re¬ 
mediis  nitatur,  quae  humorem  secretum  resorberi 
faciant.  Haec  vero  jam  satis  exposui  (vide  con¬ 
silium  secundum  B,  apud  paginam  xxvitam). 
Praeter  haec,  quidam  vomitus  medicamentis  mo¬ 
veri  jusserunt ;  quippe  qui,  corpore  concutiendo, 
secernenda  et  excernenda  secerni  et  excerni  fa¬ 
cit,  et  vasa  resorbentia  ciet ;  et  inde  hydropicis 
crebro  opitulatur.  Quibus  assentiri  nequeo  ;  non 

solum  enim  haec  remedia  torpori  istorum  vaso¬ 
rum  subducendo  inepta  videntur ;  verum  etiam, 
sanguine  ad  cerebrum  impellendo,  nocentissima 
esse  possunt.  Ne  multa,  omnia  fere  hujus  visceris 
mala  vomitu  excitato  exasperantur.  Nonnulli 
contenderunt  cerebri  atria,  latice  plane  distenta, 
ope  scapelli  exinaniri  oportere ;  id  quod  nemini 
prudenti  experiendum  opinor ;  “  ne  occidisse, 

nisi  servasset,  videretur.” 

Denique,  victus  debet  esse  concoctu  facilis,  sa¬ 
tisque  aliturus.  Quotidie,  pro  viribus,  ambulan¬ 
dum,  curruve  utendum,  citra  fatigationem ;  rus 
adeundum ;  opus  est  alvo  indies  leniter  soluta, 
victu  aut  medicamentis  id  molientibus.  Frigi¬ 
darium  proderit,  eoque  potius  si  aqua  muriate 
sodce  imbuitur.  Ea  quae  Tonica  vocantur,  ali¬ 
quid  opis  pollicentur  ;  qualia  sunt  murias  calcis , 
mimas  barytce,  et  e  ferro  praeparata. 

Quae  huic  opusculo  desunt,  suppleat  aetas. 

Quinctil. 

